Diari Oficial de la Generalitat Valenciana


Sumari del DOGV 4245, del 09-05-2002 (2002/4501)

Informació pública de la denegació de l'autorització d'obertura i classificació turística de l'establiment hostal Las Palmeras d'Almassora.
-------------------------------------------------------------------------------------------------------------------------------------------

### Dades del document

Número de DOGV
:   4245

Data del DOGV
:   09-05-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4501


Organisme emissor
:   Agència Valenciana del Turisme

Tipus de document
:   Anunci

Informació pública de la denegació de l'autorització d'obertura i classificació turística de l'establiment hostal Las Palmeras d'Almassora. [2002/S4501]
  
Per no haver estat possible notificar de forma personal i directa a l'interessat la resolució del director de l'Àrea de Producte de l'Agència Valenciana del Turisme, de data 25 de març de 2002, recaiguda en l'expedient d'obertura de l'establiment Las Palmeras, es publica en el Diari Oficial de la Generalitat Valenciana, a efectes del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 d'abril de 2002.- El director de l'Àrea de Producte: Víctor Yepes Piqueras.
  
«Vist l'expedient de sol·licitud d'obertura de l'establiment hostal Las Palmeras, situat a Almassora, polígon industrial Rambla, partida Les Forques, del qual és titular Inversiones Luján Almazora, SL.
  
Tenint en compte que:
  
Primer. El senyor Balbino García Caurel, representant d'Inversiones Luján Almazora, SL, va sol·licitar, amb data 12 de setembre de 2001, l'obertura i classificació turístiques d'un establiment denominat Las Palmeras situat a Almassora, partida Les Forques, polígon industrial Rambla.
  
Segon. Girada visita d'inspecció amb dates 28 de novembre i 3 de desembre del 2001, per l'inspector actuant es va emetre un informe de l'establiment. En el dit informe, a més dels requisits generals i tècnics de l'establiment, s'indica el següent:
  
«La cafeteria saló disposa de passarel·les i escenaris per a actuacions exhibicions i amb molt escassa llum. En visita realitzada el 4 de desembre de 2001, una vegada inaugurat, es comprova la presència de diverses senyoretes molt lleugeres de roba. El trasbals entre la cafeteria i les habitacions, passant per recepció a arreplegar claus i roba de llit és continu.
  
 El menjador i cuina, situat en planta segona, no pareix existir per a ser obert al públic en general, sinó només per al personal allotjat en l'hostal.
  
S'anuncia en publicitat de ràdio i premsa com a hotel, així com a l'exterior de l'establiment.»
  
Tercer. Amb data 5 de desembre de 2001 el Servei Territorial de Turisme de Castelló, a la vista de l'informe emés per la inspecció amb data 28 de novembre de 2001 i 3 de desembre de 2001, va donar al titular de l'establiment tràmit d'audiència previ a la resolució denegatòria d'autorització d'obertura, i li va concedir un termini de 10 dies per a al·legacions.
  
Quart. Sol·licitat informe a la Direcció General d'Interior de la Policia Autonòmica de la Comunitat Valenciana, es va emetre, en resum, el següent:
  
L'establiment hoteler denominat Las Palmeras és propietat de l'empresa Inversiones Luján, es troba arrendat Juan José Climent Fuentes. L'establiment consta de dues activitats complementades, una dedicada a l'hostaleria i l'altra dedicada a bar de cambreres. L'establiment té llicència d'activitat de l'Ajuntament com a hostal amb piscina, concedida a Arturo Blasco Sánchez, no presentant cap altre document per trobar-se en la gestoria, així mateix se li requereix el llibre de registre de clients en els registres del qual només consten inscrits noms de dones en un total de 89 noms.
  
Sol·licitades les llicències d'obertura i activitat del local complementari dedicat a bar de cambreres, no presenta cap document, i manifesta que estan en la gestoria.
  
Que el local dedicat a bar de cambreres disposa de tres portes, una d'estes dedicada a accés i eixida d'emergència, una altra situada en un dels laterals del local dedicada a comunicar el bar amb la recepció de l'hostal. La instal·lació del local disposa d'una barra central ovalada, dues pistes comunicades entre si per una passarel·la i una tercera pista que comunica amb els camerinos i des de la qual s'accedeix a les altres dues pistes per un sistema format per una xicoteta plataforma penjada del sostre i muntada sobre una guia que es desplaça. En totes les pistes es realitzen exhibicions de striptease, tot això amenitzat per un sistema de reproducció musical, mentrestant altres dones alternen fora de la barra amb els clients. En la dita relació es negocia el preu del servei que l'interessat puga sol·licitar de la dona de companyia i que si és acceptat es dirigeixen a la recepció de l'hostal, després de passar la porta que comunica aquests dos locals i després de pagar en recepció es dirigeixen a l'habitació que té llogada la dona.
  
A més, amb data 27 de desembre de 2001, la Comandància de la Guàrdia Civil de Castelló, lloc d'Almassora, va emetre, de forma resumida, el següent informe:
  
L'establiment mencionat va ser inaugurat el dia 29 de novembre de 2001. El seu gerent és el senyor Juan José Climent Fuentes, i aquest consta d'un total de 31 habitacions en la seua planta superior.
  
Respecte a la seua activitat, evidentment és la d'un hotel, si bé s'ha pogut apreciar que en la seua planta baixa hi ha una gran barra, així com un cert nombre de xiques que conversen amb els clients, i es realitzen igualment diversos passes de striptease en les plataformes que a l'efecte existeixen. Aquestes xiques s'allotgen en el ressenyat hotel, i presumiblement se suposa que aquell que arribe a un acord amb alguna d'elles, puge a la seua habitació en pla de companyia.
  
Cinqué. Amb data 12 de febrer de 2002, en contestació a l'audiència efectuada pel Servei Territorial de Turisme de denegació d'obertura, es van presentar en resum les següents al·legacions pel senyor Balbino García Caurel, com a administrador únic d'Inversiones Luján Almassora, SL:
  
Que mostra la seua disconformitat a la «literalitat» del precepte ressenyat que es fa en la notificació citada. (article 1 del Decret 153/1993). El tenor literal del precepte ressenyat és clar i diàfan, i no deixa lloc a interpretacions restrictives d'aquest. Resulta obvi que qualsevol empresa que es dedique a prestar de forma professional i habitual, allotjament mitjançant preu queda subjecta al present decret, amb independència de la prestació d'altres serveis que puguen complementar al de la prestació d'allotjament.
  
Que l'exclusió que realitza en el punt 2 del citat article denota que el legislador ha previst un concepte amplíssim dels establiments que ens ocupen, amb independència que tinguen o no altres serveis de caràcter complementari.
  
Que cap precepte legal impedeix a la meua representada publicitar el que la llei denomina «serveis de caràcter complementari». Entenem per tant que, amb independència dels reclams publicitaris, en l'establiment es presta activitat d'allotjament mitjançant preu.
  
En resum en les dites al·legacions considere que l'establiment compleix la legislació vigent i que la publicitat o desenrotllament d'altres serveis complementaris en el referit local, no pot ni ha de ser interpretat com una absència total de l'activitat d'allotjament turístic en els termes en què l'activitat esmentada es troba conceptuada en la legislació aplicable.
  
Les al·legacions mencionades no poden ser tingudes en compte ja que el citat establiment té com a activitat principal la de bar de cambreres, sent la d'hostalatge complementària a aquella. Tot el contrari succeeix en el contracte d'hostalatge turístic, on una persona s'obliga a proporcionar allotjament a una altra a canvi d'un preu, i es pot pactar l'atorgament d'altres serveis o prestacions complementàries; en l'hostalatge turístic els serveis de caràcter complementari se subordinen al d'allotjament. Hi ha diverses formes de brindar allotjament i no totes són «turístiques». L'activitat d'allotjament turístic és aquella que es presta al públic en general, i les empreses que presten aquest allotjament turístic són objecte de difusió i publicitat per a atraure turistes; i els serveis complementaris que aquestes empreses d'allotjament turístic ofereixen han d'estar directament relacionats amb el turisme i ser susceptibles d'integrar el «producte turístic» d'una zona, han de ser susceptibles d'integrar la seua «oferta turística». És evident que a aquests «serveis complementaris» es refereixen la Llei de Turisme i el Reglament hoteler, i no al «servei» prestat per l'establiment Las Palmeras que oferta, a més de «80 bones raons?. per a visitar-nos», «sexe en viu», excel·lent companyia», etc., tal com consta acreditat en l'expedient.
  
L'oferta realitzada per l'establiment Las Palmeras no pot integrar-se en l'oferta turística de la Comunitat Valenciana i l'allotjament prestat no pot ser considerat com turístic.
  
La Llei de Turisme de la Comunitat Valenciana s'aplica:
  
a) A les persones físiques i jurídiques que realitzen una activitat turística a la Comunitat Valenciana i als establiments turístics en els quals es preste la dita activitat. I
  
b) A les persones físiques i jurídiques que, com a usuaris turístics, contracten o reben els serveis resultants de l'exercici de l'activitat a què es refereix l'apartat anterior.
  
I la mateixa llei defineix l'activitat turística com la portada a terme per les empreses i professions turístiques, realitzant actuacions que tendeixen a procurar el descobriment, conservació, promoció, coneixement i gaudi dels serveis turístics.
  
Ni el servei de cambreres pot considerar-se un servei turístic, ni el possible allotjament resultant d'això pot considerar-se allotjament turístic, ni per tant l'establiment on aquests es presten pot ser establiment turístic.
  
Fonaments de dret
  
Primer. L'article 2 de la Llei 3/1998, de 21 de maig, de la Generalitat Valenciana, que estableix que la llei esmentada s'aplicarà en tot el territori de la Comunitat Valenciana, a les persones físiques o jurídiques que realitzen una activitat turística a la Comunitat Valenciana i als establiments turístics en què es preste aquesta activitat.
  
L'article 3 de la citada llei estableix:
  
Un. «L'activitat turística és la portada a terme per les empreses i professions turístiques, i es realitzen actuacions que tendeixen a procurar el descobriment, conservació, promoció, coneixement i gaudi dels serveis turístics.»
  
Dos. Tindran la consideració de servei turístic la prestació mitjançant preu, de les següents activitats:
  
1. Allotjament.
  
2. Restauració.
  
3. Organització, intermediació i comercialització del producte turístic.
  
4. Difusió, assessorament i informació sobre recursos i manifestacions històriques, artístiques, culturals o qualssevol altres de caràcter turístic de la Comunitat Valenciana.
  
5. Entreteniment, aventura, esportives, culturals i qualssevol d'esplai i oci, així com altres serveis complementaris quan s'oferesca amb fins turístics.
  
6. Qualssevol altres directament relacionades amb el turisme i que reglamentàriament es qualifiquen com a tal pel Govern Valencià.
  
L'article 7 d'aquesta estableix que «Són empreses d'allotjament turístic aquelles que des d'un establiment obert al públic es dediquen, de manera professional, habitual i mitjançant preu, a proporcionar habitació a les persones, amb prestació o sense d'altres serveis de caràcter complementari.»
  
Segon. L'article 1.1 del Decret 153/1993, que estableix «queden subjectes al present decret les empreses i establiments que, dins de l'àmbit territorial de la Comunitat Valenciana, es dediquen a prestar de forma professional i habitual allotjament mitjançant preu, d'acord amb les especificacions que es determinen en esta norma i disposicions de desplegament, tinguen o no altres serveis de caràcter complementari, i que es denominaran establiments hotelers.»
  
Dels antecedents de fet es constata que l'activitat que es desenrotlla en l'establiment Las Palmeras, no és la d'allotjament turístic, tal com es defineix la llei i decret citats.
  
Pel que s'ha exposat, en virtut de les atribucions conferides pel Decret 45/1996, de 25 de març (DOGV de 28.03.1996), resolc:
  
Denegar l'autorització d'obertura i classificació turística de l'establiment hostal Las Palmeras d'Almassora.
  
El que es notifica de conformitat amb el que disposen els articles 58 i 59 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.
  
Contra la present resolució, que no posa fi a la via administrativa, podrà interposar-se recurs d'alçada davant del president executiu de l'Agència Valenciana del Turisme, en el termini d'un mes, comptador des de l'endemà de la notificació d'aquesta, de conformitat amb el que estableixen els articles 114 i 115 en relació amb el 48.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, de modificació de la Llei 30/1992.